text: Hilde lægger sandsække for sin dør
  01 januar 2019 kl. 16.54
  DMI har udsendt varsel om forhøjet vandstand onsdag langs den jyske østkyst fra Horsens i nord til Sønderborg i syd. Flere kommuner uddeler sandsække for at forhindre vand i folks boliger.
  Tusindvis af sandsække ligger lige nu foran døre og kældervinduer i Sønderborg. Det gælder også Hilde Christiansens hoveddør i Sønder Havnegade.
  Hilde Christiansen, Sønderborg: "Sidste gang tapede jeg døren til indvendigt, og det kan godt være, jeg gør det igen."
  - Vi forsøger at beskytte os mod det vand, de truer os med vil komme inden for de næste 24 timer. Det er bedre at være i god tid og sørge for, at der ikke kommer vand ind, fortæller Hilde Christiansen til TV SYD.
  Nu er den nemlig gal igen i byerne ud til Lillebælt fra Horsens til Sønderborg. Vandstanden stiger ifølge DMIs prognoser op til 160 centimeter over daglig vande onsdag ved 14-15 tiden. Ved seneste stormflod for præcis to år siden målte man højeste vandstand i Sønderborg til 177 centimeter over daglig vande. Onsdag lyder DMIs varsel en smule mindre drastisk med 148 centimeter.
  
  Tape indvendigt på døren
  Hilde Christiansen og hendes mand har barrikaderet deres hoveddør med 20 sandsække oven på en vandtæt presenning.
  - Det skulle være nok. Sidste gang tapede jeg døren til indvendigt, og det kan godt være, jeg gør det igen, siger hun.
  Boligen på Sønder Havnegade ligger få meter fra havnekajen. Placeringen er yderst central, og Hilde Christiansen tager situationen med godt humør.
  - Vi bor jo dejligt her, og så må vi jo tage de skavanker med, som kommer, siger hun.
  Hun og manden har boet i Sønder Havnegade i Sønderborg i 11 år.
  
  Hotline til borgerne
  Sønderborg Kommune har oprettet en hotline, hvor borgerne kan ringe ind. Fra kl. 07.00 onsdag morgen kan man få svar på sine spørgsmål om højvandet på tlf. 2790 3734.
  Onsdag morgen kl. 07.00 mødes de forskellige kommunale forvaltninger samt beredskabet for at tage bestik af situationen og lægge en plan for dagen. På kommunens hjemmeside er der et overblik over situationen.
  I løbet af tirsdag har kommunen også sendt 1.000 sandsække til henholdsvis Gråsten og Nordborg. Samtidig holdes der et vågent øje med Vemmingbund sommerhusområde, hvor der ofte er problemer med oversvømmelser.
  Kolding har fyldt 2.500 sandsække
  For to år siden blev vandstanden målt til 177 centimeter over daglig vande i både Sønderborg og Aabenraa. I Kolding nåede vandstanden op på 163 centimeter over daglig vande.
  Hos DMI kan man følge prognosen for stormfloden onsdag.
  Varslet om højvande har også givet arbejde til Hjemmeværnet, hvor 30 soldater ved Sønderballe- og Kelstrup Strand har fyldt sandsække.
  I Kolding frygter man oversvømmelser på havnen, langs Kolding Å og i sommerhusområderne ved Binderup og Grønninghoved Strand.
  Derfor har kommunen nytårsdag haft 40 medarbejdere i aktion med at fylde 2.500 sandsække, som kan lægges ud, hvis behovet opstår.
  I Haderslev kan borgerne følge situationen på kommunens hjemmeside.
  Flere billeder fra Beredskabsstyrelsen Midtjyllands indsats ved Vemmingbund på Broager. Samarbejde med @SdbBrandRedning. Foto fra https://t.co/BVpNoUOtpW pic.twitter.com/E4ZTjPkmXq
  
  